Христо Смирненски
Волни преводи

chitanka.info

1. Там

Там, де мощна гръд вълните

удрят с тътен о брега,

де с столетия скалите

бдят и стенат под снега,

де клокочат страшни бездни,

де цари и смърт, и плач,

меч е стиснал чер палач;

там, де кървави вълните

сини трупове влекат,

де се вият с страх орлите,

де стихиите реват

непрестанни и страхотни,

де клокочи тъмен ад,

де триглавите животни

дишат смъртоносен яд,

де с козел зловеща врачка

броди из тъмите там,

де на всяка нейна крачка

блика син и кървав плам,

там, де еква мигновено

сатанински злобен глас,

там, да кажа откровено,

нивга не съм ходил аз!

2. Дамски часовници

Моят прелестен съсед

е чудесен философ,

той на всекиго ответ

да даде е все готов.

Вчера питам го: — Защо

дамите на свойта гръд

под самите си сърца

тез часовници държат?

Той отвърна ми тогаз:

— Как? Не знаете ли вий?…

За да бият те поне,

дето нищичко не бий!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.